Η αντιμετώπιση των κύστεων αφορά μόνο τις κύστεις που προκαλούν ενοχλήματα. Οι ασυμπτωματικές κύστεις δεν χρειάζονται κάποια θεραπεία, και μπορεί να υποχωρήσουν αυτόματα με την πάροδο του χρόνου. Όσον αφορά τη θεραπεία των μεγάλων και επώδυνων κύστεων, γίνεται αναρρόφηση με βελόνη. Αν το υγρό είναι αιματηρό, τότε θα σταλεί για κυτταρολογική εξέταση.
Σε περίπτωση που μία κύστη συνεχίζει να εμφανίζεται στην ίδια περιοχή μετά την παρακέντηση, ενδείκνυται η χειρουργική αφαίρεσή της.
Μετά το πέρας ενός μηνός, συνιστάται η διενέργεια νέου υπερηχογραφήματος για να ελεγχθεί αν έχει εξαφανιστεί η κύστη.
Η ύπαρξη κύστεων στον μαστό μιας γυναίκας δεν συνεπάγεται την αυξημένη πιθανότητα εμφάνισης καρκίνου, μπορεί, όμως, να τον υποκρύπτουν. Για τον λόγο αυτό, δεν πρέπει να παραμελείτε τις τακτικές προληπτικές σας εξετάσεις . Αν, μάλιστα, ψηλαφίσετε τον μαστό σας και αισθανθείτε κάποιο μόρφωμα, απευθυνθείτε άμεσα στον ειδικό χειρουργό.